b"\n_START_ARTICLE_\nBatalla de Gumbinnen\n_START_SECTION_\nProleg\xc3\xb2mens\n_START_PARAGRAPH_\nAnimat per l'\xc3\xa8xit del general Hermann von Fran\xc3\xa7ois, l'impacient comandant del 1r cos del VIII ex\xc3\xa8rcit alemany en la batalla de Stallup\xc3\xb6nen, en la qual havia fet 3.000 presoners a l'ex\xc3\xa8rcit rus abans de retirar-se a Gumbinnen, 15\xc2\xa0km m\xc3\xa9s cap a l'oest, Maximilian von Prittwitz, sota la pressi\xc3\xb3 del propi von Fran\xc3\xa7ois va decidir planificar un atac contra el I ex\xc3\xa8rcit rus a les posicions al voltant de Gumbinnen._NEWLINE_Conscient que el II ex\xc3\xa8rcit rus, a les ordres del general Aleksandr Sams\xc3\xb3nov, avan\xc3\xa7ava cap al nord des de Pol\xc3\xb2nia per enlla\xc3\xa7ar amb Rennenkampf, Prittwitz va decidir atacar les tropes del I ex\xc3\xa8rcit, que avan\xc3\xa7ava cap a l'est en un front d'aven\xc3\xa7 de 55\xc2\xa0km d'amplitud, a la primera oportunitat que es present\xc3\xa9s. Els alemanys disposaven de 150.000 homes davant una for\xc3\xa7a russa de 200.000. Despr\xc3\xa9s d'haver assignat un cos d'ex\xc3\xa8rcit per cobrir la rereguarda davant de l'aven\xc3\xa7 de les tropes de Sams\xc3\xb3nov, Prittwitz va formar tres cossos refor\xc3\xa7ats amb una divisi\xc3\xb3 suplement\xc3\xa0ria de cavalleria, en una l\xc3\xadnia al sud de Gumbinnen, aproximadament 40\xc2\xa0km a l'interior de la frontera de la Pr\xc3\xbassia Oriental.\n_START_SECTION_\nDesenvolupament\n_START_PARAGRAPH_\nL'ofensiva la desencaden\xc3\xa0 l'impacient i agressiu general von Fran\xc3\xa7ois, situat a la zona nord, cap a les 4.00 del mat\xc3\xad, abans que els altres dos cossos haguessin completat els preparatius i el desplegament. El general August von Mackensen en el centre i el general Otto von Below al sud no van assolir la seva plena capacitat de combat fins a quatre i vuit hores despr\xc3\xa9s que von Fran\xc3\xa7ois llanc\xc3\xa9s el seu atac amb el 1r cos. La divisi\xc3\xb3 addicional despatxada per Prittwitz va arribar massa tard com per tenir alguna participaci\xc3\xb3 en la batalla._NEWLINE_Encara que el I ex\xc3\xa8rcit rus de Paul von Rennenkampf defens\xc3\xa0 acarnissadament les seves posicions, el seu flanc dret s'enfons\xc3\xa0 cap a migdia, despr\xc3\xa9s d'haver esgotat les municions, i fou perseguit per von Fran\xc3\xa7ois durant 8\xc2\xa0km. Aquesta ruptura seguida de penetraci\xc3\xb3 va esperonar a Mackensen per llan\xc3\xa7ar el seu propi atac quan el seu cos va estar llest, cap a les 8.00 i posteriorment von Below inici\xc3\xa0 el seu atac cap a les 12.00. No obstant aix\xc3\xb2, les restes del I ex\xc3\xa8rcit rus, alertades per l'atac precedent de Fran\xc3\xa7ois, van desplegar efica\xc3\xa7ment la seva artilleria pesant al front i provocaren nombroses baixes entre les tropes de Mackensen i Below, tan fortes que es veieren obligades a retirar-se en desordre uns 24\xc2\xa0km. Fran\xc3\xa7ois, conscient que el front alemany s'enfonsava en el centre i el sud, es va veure igualment obligat a ordenar la retirada per no quedar a\xc3\xafllat. En el desordre subseg\xc3\xbcent, els russos van fer 6.000 presoners alemanys._NEWLINE_Enmig d'un atac de p\xc3\xa0nic causat per l'efic\xc3\xa0cia del contraatac rus, i tement que el II ex\xc3\xa8rcit de Sams\xc3\xb3nov s'un\xc3\xads al I ex\xc3\xa8rcit de Rennenkampf per envoltar el VIII ex\xc3\xa8rcit alemany, malgrat la falta aparent d'inter\xc3\xa8s de Rennenkampf per perseguir els alemanys, Prittwitz va ordenar la retirada general cap al riu V\xc3\xadstula cedint de la totalitat de Pr\xc3\xbassia Oriental a l'ex\xc3\xa8rcit rus. Tret de l'habitual agressivitat de von Fran\xc3\xa7ois, l'atac alemany no es realitz\xc3\xa0 amb cap t\xc3\xa0ctica especialment nova, es desenvolup\xc3\xa0 sense un bombardeig previ adequat i les tropes atacaren directament en l\xc3\xadnia, amb una t\xc3\xa0ctica no gaire diferent de l'estil del segle\xc2\xa0xix.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nHelmuth von Moltke, el cap de l'Estat Major alemany, enfurismat per aquesta decisi\xc3\xb3 de retirada de Pr\xc3\xbassia Oriental, va cridar Prittwitz i el seu segon, Georg von Waldersee, a Berl\xc3\xadn per destituir-los dels seus c\xc3\xa0rrecs. Fent tornar del seu retir a l'impertubable general Paul von Hindenburg, Moltke el va nomenar per a assumir el comandament del VIII ex\xc3\xa8rcit, i li assign\xc3\xa0 com a cap d'estat Major Erich Ludendorff, que acabava de destacar al front occidental amb la presa de la ciutat belga de Lieja._NEWLINE_La retirada cap al V\xc3\xadstula no havia estat completada quan Hindenburg va arribar a la zona el 23 d'agost per prendre possessi\xc3\xb3 del seu c\xc3\xa0rrec. Despr\xc3\xa9s de consultes amb Ludendorff i amb el coronel Hoffman, segon cap d'operacions, Hindenburg va aconseguir aturar la retirada i va decidir reunir les seves tropes per llan\xc3\xa7ar una ofensiva contra el II Ex\xc3\xa8rcit rus de Sams\xc3\xb3nov que pujava des del sud. Aquest atac conduir\xc3\xa0 a la que potser fou la major vict\xc3\xb2ria alemanya a la primera fase de la guerra, la batalla de Tannenberg."